Fjørtofts dobbeltrolle diskuteres i NFF
I vinter snakket Jan Åge Fjørtoft for første gang om sin rolle i teamet rundt Per-Mathias Høgmo, som en sparringspartner for landslagssjefen og en såkalt «team manager». Samtidig var det aldri noe tema for ham å kutte ut jobben som ekspert og intervjuer for Viasat, hvor han har jobbet siden 2004. Men da Martin Ødegaard gikk til Real Madrid og plutselig kunne dukke opp i en Champions League-tropp i vår, valgte han og Viasat å ha noen restriksjoner. Først uttalte han at han ikke kom til å jobbe med Real Madrid for Viasat, deretter at han ikke ville gjøre det så lenge Martin Ødegaard var i troppen. – Først og fremst når Martin (Ødegaard) er involvert. Og jeg gjør ikke intervjuer etter kampen, sa han til VG i mai.I går var Fjørtoft til stede i Skottland da Celtic slo Malmö 3 – 2 i den første av to playoffkamper til Champions League. Der kunne TV-publikumet se ham intervjue Stefan Johansen, en godt etablert landslagsspiller. – Dette er avklart med alle involverte. Alle klubber kjenner min rolle og jeg håper jeg skal få muligheten til å intervjue mange nordmenn i Champions League de neste årene, sier Fjørtoft til VG. – Er du bekymret for at du blander kortene her? – Nei, ikke i det hele tatt. Når jeg har tatt opp dette med klubbene, har de ikke skjønt «problemet», sier han.Hos Norges Fotballforbund (NFF) skjønner de at problemstillingen blir reist. – Det er først og fremst Viasat som har den største utfordringen her, med tanke på uavhengigheten til reporteren. Men dette viser behovet for at man trenger å gå opp en løype i NFF, sier kommunikasjonssjef Yngve Haavik til VG. Han understreker at Fjørtofts tilknytning til både NFF og Viasat ikke er den eneste dobbeltrollen i norsk fotball, og at NFF har sett viktigheten av å ta tak i dette. – Vi har startet på arbeidet med å gå opp denne løypen, ved NFFs etiske komité. Men Norge er et lite land, og det er vanskelig å unngå at man får tilfeller hvor personer har flere hatter. Det er imidlertid viktig at det er full åpenhet rundt de ulike rollene, og det er det i dette tilfellet, sier Haavik.Sportssjef i Viasat, Stian Aune Kleppo, sier til VG at han og Fjørtoft snakket om problemstillingen før gårsdagens kamp på Celtic Park, hvor tre nordmenn spilte fra start: Johansen, Jo Inge Berget og Magnus Wolff Eikrem. – Vi var innom det temaet, og hverken Jan Åge eller jeg så noen problemer ved det. Alle kjenner hans rolle, de ser og hører spørsmålene han stiller. Dersom han tråkker feil, vil vi bli avslørt med en gang, sier Kleppo. Da VG snakket med sportssjefen i forbindelse med Ødegaard-saken i mai, sa han følgende: «Det vi har diskutert er at Jan Åge ikke stiller seg i en situasjon der han får noe med Martin å gjøre. Å dekke Real Madrid fra sidelinjen på denne måten er uproblematisk, men å være manager for landslaget og intervjue Ødegaard er en situasjon vi ikke ønsker.» – Hva har endret seg siden da? – I vinter var denne problemstillingen spesielt aktuell. Ødegaard kunne debutere, samtidig som forbundet ønsket å skjerme ham mot media. Da ble det feil at Jan Åge skulle stå og intervjue ham den ene dagen, for så å skulle være med på å skjerme ham fra andre medier uken etter, forklarer Kleppo. Ifølge sportssjefen er det her forskjellen ligger i om det er greit for Fjørtoft å intervjue Stefan Johansen etter en kamp, og ikke Martin Ødegaard. – Det høres kanskje ut som vi har nyansert oss det siste halvåret, men det er dette som er hovedtanken, sier Kleppo.Kleppo viser til at det finnes mange eksempler på andre som også jobber som TV-eksperter samtidig som de har en rolle inn mot landslag eller forbund. – Se på Neville. Han har assistentrollen i det engelske landslaget, men i Premier League-sammenheng stiller han både spillere og trenere til veggs. Dette er en praksis som er kjent utenfor Norges grenser, sier han. Les også: Kokkvold: – Ikke mulig å unngå dobbeltroller i Norge
Jan Åge Fjørtoft (48) intervjuer norske landslagsspillere samtidig som han er «team manager» for det norske landslaget. Uproblematisk, mener Viasat. Men nå vil NFF etiske komité diskutere problemstillingen.